Рой Фишър
Хълмът зад града

Превод от английски: Александър Шурбанов, 1995

chitanka.info

Мрачно жарко пладне, клуп от тел,

цинково сияние отвсякъде

и отблясък върху църквите,

отблясък върху църквите.

Под краката ми провлачен клуп от тел —

земното око в прахта разтворено,

невидяно цели дни,

невидяно с дни.

Зад плета от здравец и от тел

белите петли напират, скупчват се

и проточват шии алени,

проточват шии алени.

Крясъци през опнатата тел —

тънат сред фабричните сирени

в мрачното и жарко пладне,

мрачно жарко пладне.

Свечерява — онзи клуп от тел

е изритан от прахта помръкнала

и светът е сляп и бял,

светът е сляп и бял.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.